挹仙亭
作者：真德秀
朝代：宋

paragraphs: 漢宮葦篋兒呱呱，濟南梓柱陰扶疏。
富平家人正愉樂，安昌帝師工獻諛。
子真東南一尉耳，黄綬凄凉百僚底。
手持短疏叩天閽，義激丹衷淚橫眥。
翩然一朝徑拂衣，愛君無路空依依。
人傳九江已仙去，吳門再見是邪非。
神仙茫茫那可測，上帝從來賞忠直。
天上果有驂鸞人，合領群真朝北極。
自從舉手謝世間，千年白鶴何時還。
玉簫聲斷杉檜冷，祇餘丹竈留空山。
谷口之孫古膚使，亭斸青冥挹仙袂。
耿耿應懷貫日忠，飄飄豈羨凌雲氣。
我來快讀華星篇，清徹毛骨風泠然。
何當結茅最高頂，一榻容我分雲煙。